Vreemdeling red vrou van kapingMelissa McGinn (Foto: Verskaf) ’n Johannesburgse vrou is steeds in skok nadat sy vandeesweek die slagoffer van ŉ kapingspoging was en ŉ vreemdeling tot haar redding gekom het. Melissa McGinn het Woensdagoggend soos alle Johannesburgers op pad werk toe in spitsverkeer gesit toe sy ’n groep mans by die Kroon-wisselaar in die rigting van Melrose gewaar het. “Dit was presies daar waar mens op die snelweg sal klim op pad na Melrose Arch. Ek was in die regterlaan en kon dadelik sien wat gaan gebeur. Dit sou óf ek óf die motor agter my gewees het,” vertel McGinn aan Maroela Media. Sy moes weens die verkeer tot stilstand kom en soos sy gevrees het, het ’n man na haar motor gestap en met ’n vuurwapen aan haar motor se venster geklop. “Hy het deur die venster gesê as ek nie oopmaak nie, sal hy ŉ koeël deur my kop sit. Al waaraan ek in daardie stadium gedink het, was my kind. Hoewel ek alleen in die motor was, het ek gedink wat gaan van my kind word as ek nie meer daar is nie.” McGinn vertel dat sy aanvanklik gedink het dat die gewapende man haar motor wou hê en sy het net haarself daarop voorberei om haar deur oop te maak, toe die man beduie dat sy haar venster moet oopmaak. “Hy het my vorentoe getrek. Ek kan nie onthou of hy my aan my klere getrek het nie, maar toe slaan hy my met die geweer agter my kop. Hy het toe gesê hy soek my foon.” McGinn het haar foon vir hom gegee en hoewel sy nie kan onthou of hy die foon vir een van sy makkers gegee het of dit in sy sak gesteek het nie, onthou sy wel dat hy toe die gelaaide geweer teen haar slaap gehou het. ’n Rooi motor het op dié oomblik “uit nêrens” te voorskyn gekom en in die man vasgery. Die man is met só ’n slag getref dat sy lyf McGinn se motor op ’n plek ingeduik het. “Daar was egter geen merk van die rooi motor op my motor nie. Die motor het gekom toe ek dit die meeste nodig gehad het,” vertel ’n dankbare McGinn. Die vermeende kaper het weggehardloop. Die bestuurder van die rooi motor het geduldig in sy motor bly wag tot McGinn tot verhaal kon kom en sy weer gery het. “Hy het nie uitgeklim nie. Hy het nie beweeg nie. Hy het net gewag dat ek weer ry.” ‘n Skermskoot van Melissa McGinn se plasing op Facebook. Volgens McGinn het sy haar hande in ’n bid-gebaar vir hom gewys om haar dankbaarheid te betoon. “Ek het toe weer agter toe gekyk en hy was weg. Dit was asof niks gebeur het nie.” Hoewel sy sekere van die bestuurder in die rooi motor se gelaatstrekke kan onthou, kan sy egter glad nie sy gesig onthou nie. Sy het dus besluit om haar na sosiale media te wend om hom in ŉ plasing te bedank vir sy heldedaad. “Jy, meneer, was ‘n held vanoggend. Jy het my lewe gered en ek kon as gevolg van jou huis toe gaan na my seuntjie toe! Dankie! Dankie uit die diepte van my hart! Ek het vandag ‘n ontmoeting met ‘n engel gehad en ek is so dankbaar dat jy daar was,” lui haar plasing. Sy het egter nie beplan dat die plasing aandag van die media sou kry nie. “Ek wou net gehad het dat hy dit moet sien. Ek verwag glad nie dat hy na vore moet kom nie. Ek wil hom net bedank.” En as hy na vore sou kom, wat sal sy aan haar barmhartige samaritaan sê? “Ek sal seker huil, hom druk en net dankie sê. Ek weet nie wat die [kaper] aan my sou gedoen het as dit nie vir hom was nie. Hy het klaar my selfoon gehad en hy het steeds die geweer teen my kop gehou…” McGinn sidder om daaraan te dink. Dit is die eerste keer dat sy ŉ slagoffer van misdaad in Suid-Afrika is, vertel sy. Sy het egter nie die voorval by die polisie aangemeld nie. “Jy hoor altyd van hierdie dinge maar jy dink nie dit sal met jou gebeur nie. Ek het dit egter nie aangemeld nie want wat sal die polisie daaraan doen? Dit gebeur so gereeld.”